Anastasis
„Anastasis“ (iš sen. gr. ανάστασις = prisikėlimas) – aštuntasis studijinis iš Australijos kilusios ethereal/gothic grupės „Dead Can Dance“ albumas. Išleistas 2012 m., praėjus 16-ai metų po paskutiniojo grupės albumo. Po jo duetas buvo iširęs ir buvo susidaręs tik porai koncertinių turų. Tačiau 2011 m. „Dead Can Dance“ atsikūrė ir šį atsikūrimą pažymėjo nauju albumu. Albume „Anastasis“ pratęsiamos ankstesnės dueto muzikinės tradicijos – Brendano Perio kūriniai apie dvasines žmonijos problemas bei Lizos Džerard eterinę atmosferą kuriančios dainos. Instrumentinėje dalyje, kaip įprasta, gausu etninių, egzotiškų motyvų.